27/9 2022

Kære Mette Frederiksen og Jeppe Kofod

De danske børn i Syrien.

Vi skriver til jer en gang om ugen.

Se det som en hjælp fra os, en hjælp til at holde jeres opmærksomhed fanget på de 5 børn, som I har udset til at være gidsler i en magtkamp med deres mødre.

Vi hjælper jer til at huske på, at det er nedværdigende for en dansk stat at opretholde en magtkamp hvor børn er gidsler.

Ja, jeg ved godt I vil sige at det er mødrene der opretholder ”krigen”, ved ikke at ville sende deres børn til Danmark uden dem.

I tænker nok, at det er en jævnbyrdig kamp, at det handler om hvem der kan holde stand længst.

Dem I er i ”krig” med , er kvinder som er de eneste omsorgspersoner deres børn nogensinde har kendt. Kvinder som véd, at sender de deres børn til Danmark får børnene måske aldrig mere deres mor at se – og omvendt selvfølgelig.

Kvinder som er i en fangelejr under katastrofale forhold.

Det er de kvinder I er i ”krig” med og de kvinders børn som I holder som gidsler.

Det er ufatteligt at være vidne til.

Få de børn hjem, sammen med deres omsorgspersoner.

Stop denne vanvittige krig som ødelægger børn.

Ingeborg Ellegaard

*Bedsteforældre for Asyl har nedsat en arbejdsgruppe, hvis formål er at
 arbejde for, at børnene i de syriske fangelejre kommer til Danmark
 snarest muligt.
 Gruppen har besluttet, at sende ugentlige åbne breve med krav om dette
 til dig eller til regeringen indtil det sker - en opgave som vi helst
 var fri for - så få nu de børn og deres mødre hjem til et
 menneskeværdigt liv.
Dette brev er det syvende i arbejdsgruppens serie.*